Venäjällä vietettiin juuri äsken vuoden 1917 vallankumouksen ”muistijaisia”. Nykyinen hallitseva eliitti ei kuitenkaan halua juhlia tätä spontaania vallankumousta. Syykin on selvä: vuoden 2014 Maidan Ukrainassa tuhosi vanhan hallinnon muutamassa kuukaudessa ja maa kääntyi länteen. Venäjän johto ei halua tapahtumien toistumista ja eikä sitä, että väestö osoittaisi mieltään tässä poliittisessa hauraassa tilanteessa.

Näin ei kuitenkaan käynyt.

Tänään – maaliskuun 26 päivänä 2017 Moskovassa (Pushkinin aukiolla ja Vallankumousmuseon edessä), ja erityisesti Pietarissa sekä useassa muussa kaupungissa järjestettyyn spontaaniin mielenosoitukseen ”toimet korruptiota vastaan” (Aktsii protiv korruptsija) osallistui tuhansia ihmisiä.

Eräs näistä mielenosoittajista oli maan tärkein oppositiojohtaja Aleksei Navalnyi, joka pidätettiin välittömästi osallistuttuaan niihin. Erityisesti Pietarissa esiintyi väkivaltaa ja rähinöitä, joita jotkut tuntemattomat ”aktivistit” aiheuttivat mielenosoittajille. Samoin myös Moskovassa poliisin otteet olivat suoraviivaisia.

Nuoriso asialla

Toinen näiden mielenosoitusten erikoisuus oli se, että niitä seurattiin tiiviisti sosiaalisessa mediassa ja ne myös lähetettiin kriittisten medioiden kautta eteenpäin. Erityisesti ”Telekanal Dozhd” seurasi niitä Moskovassa, Pietarissa (Moskovan asemalla) ja muualla maalla asiantuntevasti ja otti myös yhteyden erilaisiin asiantuntijoihin, jotka kommentoivat tapahtumia.

Näyttää siltä, että näillä ”korruptiomielenosoituksilla” ei ollut mitään erityistä koordinaatiota tai suurta johtajaa Aleksei Navalnyitä ja hänen joukkoaan lukuunottamatta. On myös ilmeistä, että kyse oli ennen kaikkea nuorten mielenilmauksesta, joka houkutteli mukaan paljon uteliasta väkeä, joka oli kävelemässä kauniissa kevätpäivässä. Mielenosoituksesta ei tullut kuitenkaan mitenkään kaunista katseltavaa sillä sisäasianministeriön OMON-joukot käyttivät surutta väkivaltaa ja eivätkä erotelleet sivustakatsojia tai aktivisteja.

Se, mikä erotti nämä edellisistä mielenosoituksista, oli se, että opiskelijat eivät säikkyneet pamputusta. Mielenosoittajat olivat itsevarmoja.

Mielenosoitusten sisältö oli mielenkiintoinen. Vanhojen iskulauseiden lisäksi ”Venäjän ilman Putinia” ja ”Putin on varas” nämä huusivat: ”On vam ne DImon” (Он вам не Димон – viittaa dokumenttielokuvaan, Dmitri Medvedevin korruptiosta). Medvedev olikin tämän mielenosoituksen toinen suuri inhokki.

Kommenteissa esiteltiin myös uusi iskulause (Navalnyin keksimästä ”varkaiden ja lurjusten puolue"). Siitä tuli ”varkaiden ja pelkureiden hallitus” (Правительство Воров и трусов!”) Pushkinin aukiolla poliisi kohtasi myös reipasta vastarintaa niin sanallisesti kuin myös fyysisesti: mielenosoittajat huusivat ”häpeä” (Pozor) ja ”päästäkää” ”opustit” työtään tekeville poliiseille.

Isänmaallista menoa

Monilla mielenosoittajilla oli mukanaan Venäjän lippuja osoittamassa sitä, että he olivat isänmaallisia. Tämä ei kuitenkaan auttanut sillä Moskovassa mielenosoittajien joukkoa ohjailtiin kuin lammaslaumaa ja sen toinen joukko ajettiin kohti ”Teatralnajan” metroaseman luokse, jossa poliisit alkoivat aluksi pidättää mahdollisia johtajia, niitä jotka ottivat valokuvia ja jotka kantoivat banderolleja.

Lopuksi mielenosoittajat pidättivät kaikki ja ”mustaan korppiin” joutuivat lopulta myös lehtimiehet kuten Aleksandr Pljushev ”Eho Moskva” radioasemalta. Pushkinin torilla pidätykset olivat samantyyppisiä; ensin menivät johtajat ja sitten kaikki todistajat. Meno oli ärhäkkää.

Syitä näihin äkillisiin mielenosoituksiin arvuuteltiin mielenosoitusten aikana. Pääsyynä oli tietenkin korruptio. Se oli se yleinen sateenvarjo, jonka avulla mielenosoittajat saivat ihmiset liikkeelle. Samoin se, että Aleksei Navalnyi pidätettiin heti alussa, nosti nuorten tunteita.

Näytti myös siltä, että Moskovassa ja Pietarissa poliisi oli tehokas mutta esimerkiksi Tsheljabinskissä ja Ekaterinburgissa väkijoukko oli rohkeampi ja pääsi esittelemään ihmisille omia vaatimuksiaan.

Tässä vaiheessa on selvää, että pidätetystä Aleksei Navalnyistä on tullut tämän mielenosoituksen jälkeen Venäjän opposition kuumin nimi ja hänen auktoriteettinsa on kasvanut.

Mitä tulossa?

Näyttää siltä, että tämä mielenosoitus kipinöi ja tulee sytyttämään uusia mielenilmauksia.

Hallitus epäonnistui hajottamaan tätä mielenosoitusta rauhallisesti. Toisaalta sen vastatoimet epäonnistuivat. Trollit nukkuivat ja johto lomaili. Se ei ollut valmistautunut koko maata koettelevaan aaltoon.

Se, onko edessä uusi suurempien mielenosoitusten aalto riippuu siitä, miten nuoriso vastaa näihin pidätyksiin. Toisaalta paljon riippuu siitä miten esimerkiksi eläkeläiset ja tavalliset ihmiset osallistuvat niihin tulevaisuudessa. Kysymys on myös organisoimisesta.

Jotain on kuitenkin muuttunut. Kuten toimittaja Mihail VInogradov totesi lähetyksessä, näissä mielenosoituksissa oli nyt luovuutta. Ihmiset myös uskalsivat tulla kameroiden eteen näyttämään tunteitaan: esimerkiksi Pietarissa tavallinen väestö on tätä ennen osallistunut mielenosoituksiin esim. Iisakin kirkon omistuksesta.

Ennen kaikkea: kyse oli ennen kaikkea nuorison mielenilmauksesta ja uuden sukupolven kapinasta. Kuten toimittaja Evgenia Albats totesi suorassa ohjelmassa: tämä on uusi sukupolvi. Kyseessä on siitä, että totalitaristisessa järjestelmässä nuoriso nousee aina vallanpitäjiä vastaan. Nuoriso on ensimmäinen, joka huutaa ensin – hvatit – riittää!

Dosentti Arto Luukkanen

Venäjän ja Itä-Euroopan tutkimuksen yliopistolehtori

Helsingin yliopisto

ps. kuten eräs vanha mummo mielenosoituksessa totesi: "olen täällä siksi että (johtajat) varastavat. Haluan oikeudenmukaisuutta".